Document ID: 32005R1085

KOMISJONI MÄÄRUS (EÜ) nr 1085/2005,
8. juuli 2005,
millega muudetakse määrust (EÜ) nr 795/2004, millega kehtestatakse nõukogu määruses (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) sätestatud ühtse toetuskava üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001, (1) eriti selle artikli 60 lõiget 2 ja artikli 145 punkti c,
ning arvestades järgmist:
(1)
Komisjoni määrusega (EÜ) nr 795/2004 (2) on kehtestatud alates 2005. aastast kohaldatava ühtse toetuskava rakenduseeskirjad. Kõnealuse kava halduslik ja rakenduslik kohaldamine siseriiklikul tasandil on näidanud vajadust kava mõnede aspektide veelgi üksikasjalikemate eeskirjade ja olemasolevate eeskirjade teatud aspektide selgitamise ja kohandamise järele.
(2)
Selleks et hõlbustada riiklikel haldusasutustel määruse (EÜ) nr 1782/2003 artikli 54 lõike 2 ja artikli 61 rakendamist, peaksid liikmesriigid määratlema, milliseid alasid maa ümberkruntimise kavades loetakse püsikarjamaaks 2003. aasta pindalatoetuse taotluse esitamise kuupäeva ja ühtse toetuskava esimese kohaldamisaasta taotluse esitamise kuupäeva vahel.
(3)
Määruse (EÜ) nr 795/2004 artikli 50 lõike 2 kohaselt edastavad liikmesriigid määruse (EÜ) nr 1782/2003 artiklis 58 ettenähtud ühtse toetuskava piirkondlikul rakendamisel vastavalt määruse (EÜ) nr 795/2004 artikli 50 lõike 1 punktides a ja b viidatud teabe iga asjaomase piirkonna kohta ning hiljemalt ühtse toetuskava rakendamise esimesele aastale eelneva aasta 1. augustiks vastavalt määruse (EÜ) nr 1782/2003 artikli 58 lõikega 3 kehtestatud ülempiiri vastava osa. Lihtsustamise huvides on asjakohane asendada kuupäev 1. august määruse (EÜ) nr 795/2004 artikli 50 lõikes 1 ettenähtud teavitamiskuupäevaga.
(4)
Määruse (EÜ) nr 1782/2003 (mida on muudetud nõukogu määrusega (EÜ) nr 864/2004 ja mida kohaldatakse vastavalt komisjoni määrusele (EÜ) nr 394/2005 alates 1. jaanuarist 2005) artiklis 51 sätestatu lubab liikmesriikidel võimaldada tingimustele vastavatel hektaritel kasvatada järelkultuure kõige rohkem kolme kuu jooksul alates 15. augustist igal aastal. On asjakohane tuua kõnealune kuupäev ettepoole, et võimaldada ajutiste juurviljakultuuride kasvatamist piirkondades, kus teraviljakultuurid koristatakse ilmastikust sõltuvalt tavaliselt varem, nagu on komisjonile teatanud asjaomased liikmesriigid.
(5)
Määruse nr 1782/2003 artikli 60 lõike 1 kohaselt võivad kõnealuse määruse artikliga 59 ettenähtud piirkondlikku võimalust rakendavad liikmesriigid kasutada kõnealuse määruse artikli 44 lõike 3 kohaselt deklareeritud põlde ka nõukogu 28. oktoobri 1996. aasta määruse (EÜ) nr 2200/96 (puu- ja köögiviljaturu ühise korralduse kohta) (3) artikli 1 lõikes 2 ja nõukogu 28. oktoobri 1996. aasta määruse (EÜ) nr 2201/96 (töödeldud puu- ja köögiviljasaaduste turu ühise korralduse kohta) (4) artikli 1 lõikes 2 osutatud toodete tootmiseks ning muude kui selliste kartulite kasvatamiseks, mis on ette nähtud kartulitärklise valmistamiseks.
(6)
Määruse (EÜ) 1782/2003 artikli 60 lõikes 2 on sätestatud, et liikmesriigid määravad kindlaks nende hektarite arvu, mida võib kasutada kõnealuse artikli lõike 1 kohaselt, jaotades vastavalt objektiivsetele kriteeriumidele nende hektarite keskmise arvu, mida kasutati siseriiklikul tasandil kõnealuse artikli lõikes 1 osutatud toodete tootmiseks kolmeaastasel ajavahemikul 2000-2002, määruse (EÜ) nr 1782/2003 artikli 58 lõike 2 kohaselt määratletud piirkondade vahel. On asjakohane määrata kindlaks hektarite keskmine arv siseriiklikul ja piirkondlikul tasandil andmete põhjal, mille asjaomased liikmesriigid on komisjonile edastatud.
(7)
Seetõttu tuleks määrust (EÜ) nr 795/2004 vastavalt muuta.
(8)
Määrust (EÜ) nr 795/2004 kohaldatakse alates 1. jaanuarist 2005 ja seetõttu tuleks ka käesolevat määrust kohaldada tagasiulatuvalt alates samast kuupäevast.
(9)
Käesolevas määruses sätestatud meetmed on kooskõlas otsetoetuste korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 795/2004 muudetakse järgmiselt.
1.
Artiklis 28a asendatakse sõnad “lisa” sõnadega “I lisa”.
2.
Artikli 32 lõikele 4 lisatakse kolmas lõik:
“Kui maa-alade jaotust on riikliku maa ümberkruntimise kava raames 2003. aasta pindalatoetuse taotluse esitamise kuupäeva ja ühtse toetuskava esimese kohaldamisaasta taotluse esitamise kuupäeva vahel muudetud, määratlevad asjaomased liikmesriigid, milliseid alasid loetakse määruse (EÜ) nr 1782/2003 artikli 54 lõike 2 ja artikli 61 tähenduses püsikarjamaaks. Sellistel juhtudel võtavad liikmesriigid arvesse põllumajandustootja olukorda enne ümberkruntimist, vähendades maksimaalselt võimalikku mõju põllumajandustootjate võimalustele kasutada oma toetuseõigusi. Seejuures võtavad liikmesriigid meetmed, et vältida ümberkruntimise kavaga mõjutatud maa-alal nii maa tootmisest kõrvaldamise tingimustele vastava maa üldpindala märkimisväärset suurenemist kui püsikarjamaa märkimisväärset vähenemist.”
3.
Artiklile 41 lisatakse lõige 5:
“5. Määruse (EÜ) nr 1782/2003 artikli 60 lõikes 2 osutatud hektarite keskmine arv siseriiklikul ja piirkondlikul tasandil on kindlaksmääratud käesoleva määruse II lisas.”
4.
Artikli 50 lõike 2 esimeses lõigus asendatakse kuupäev 1. august kuupäevaga 15. september.
5.
Lisa asendatakse käesoleva määruse I lisas esitatud tekstiga.
6.
Käesoleva määruse II lisa tekst lisatakse II lisana.
Artikkel 2
Käesolev määrus jõustub Euroopa Liidu Teatajas avaldamise päeval.
Käesolevat määrust kohaldatakse alates 1. jaanuarist 2005.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. juuli 2005

Labels: 19
5
6